AfriForum: ‘EFF wil Tuks-kampus onregeerbaar maak’Studente Maandag op die Tuks-kampus. Foto: Adéle Changuion Die EFF se stryd teen Afrikaans is net ŉ volgende stap in sy veldtog om die kampus van die Universiteit van Pretoria (UP) onregeerbaar te maak met die oog op mobilisering en publisiteit vir die komende munisipale verkiesing, het AfriForum Maandag gesê. Die burgerregte-organisasie het hom uitgespreek ná ŉ dag van betogings op die Tuks-kampus deur lede van die #UPBlackMonday-beweging, wat skynbaar grootliks uit lede van die EFF bestaan. Klasse moes Maandag afgestel word en die polisie is ontbied terwyl gemoedere tussen die #UPBlackMonday-beweging en lede van AfriForum Jeug hoog geloop het op die kampus. Kallie Kriel, die uitvoerende hoof van AfriForum, het gesê die organisasie het Maandagmiddag met prof. Cheryl de la Rey, rektor van die universiteit, vergader. Tydens die vergadering is verskeie sake van belang en die vinnige voortsetting van die akademiese program by die universiteit bespreek. “Die versekering is aan AfriForum gegee dat ŉ finale besluit oor Afrikaans as onderrigtaal nog nie geneem is nie,” het Kriel gesê. “Prof. De la Rey het onderneem om ŉ vergadering tussen AfriForum en die universiteit se taal-taakspan te reël, om aan AfriForum die geleentheid te bied om insette rakende UP se taalbeleid te lewer voordat dit na die universiteitsraad vir besluitneming verwys word.” Kriel het beklemtoon dat AfriForum daartoe verbind is om ŉ vreedsame oplossing vir die geskil te vind, goeie verhoudinge en wedersydse erkenning en respek tussen studente na te streef en na die veiligheid en belange van die Afrikaanse studente om te sien. Hy het gesê die voortsetting van die akademiese program word steeds as die hoofprioriteit beskou. “AfriForum het ook die verteenwoordigende studenteraad (VSR) se uitnodiging om oor die saak te vergader aanvaar en verwelkom, maar betreur dit dat AfriForum Jeug se vroeëre versoeke om die kwessie met redelike gesprekke op te los, nie aanvaar is nie,” het Kriel gesê. Intussen het die #UPBlackMonday-beweging Maandag ŉ memorandum van eise aan die universiteit oorhandig wat onder meer insluit dat die naam “Tuks” glad nie meer gebruik word nie, dat Afrikaans glad nie meer as onderrigtaal gebruik word nie en alle amptelike kommunikasie, wat e-posse, fakse en briewe insluit, in Engels moet geskied. Die beweging eis ook dat kennisgewings op die kampus slegs in Engels aangedui word, die tweetaligheidsvereiste in posbeskrywings verwyder word en dat alle Afrikaanse name van lesingslokale en koshuise op die kampus geskrap word.